Mustaqil da'vogarlar saylov komissiyasi bilan uchrashgan
Prezidentlikka nomzodlar ko'paymoqda. Muxolifat nazarida esa jarayon o'ta nodemokratik.
O’zbekistonda prezident saylovlari uchun ovoz berish uchastkalari tashkil etilmoqda. Prezidentlikka nomzodlar soni ham ko`paymoqda. Muxolifat nazarida esa saylovoldi jarayoni o’ta nodemokratik holda kechmoqda. O`zbekiston nodavlat notijorat tashkilotlar milliy uyushmasi vakillaridan iborat tashabbus guruhi prezidentlikka O`zbekiston inson huquqlari milliy markazi direktori Akmal Saidov nomzodini ko`rsatgan. Milliy uyushma raisi o`rinbosari, tashabbus guruhi faollaridan biri Gulnora Eshonxonovaning aytishicha Saidov fuqarolik ishlaridan xabardor va siyosiy jarayonlarga faol ishtirok etib kelayotgan kishi. “Davlat miqyosida taniqli odam bo`lgani uchun ham bizning tashabbus guruhimiz shu nomzodni ko`rsatdi”, - deydi u. Gulnora Eshonxonova saylovda barcha nomzodlarga teng imkoniyat yaratiladi degan umidda. “U yog`i esa saylovchilarga havola, kimni ma`qul ko`rsa, shunga ovoz beradi”, - deydi Eshonxonova. Mahalliy faollar esa Akmal Saidovni huquq himoyachisi sifatida salbiy baholaydi. Ular fikricha Saidov yurituvchi huquq markazi mamlakatda inson huquqlari poymol etilayotganiga ko`z yumib kelmoqda. Muxolifatdagi “Erk” partiyasi bosh kotibi Otanazar Oripov nazarida Saidov nomzodini ro`yxatga olib, saylovga demokratik tus berishga urinishmoqda. “Mayli besh kishi emas, olti kishi bo`laylik deb... Karimov ruxsati bilan ham ro`yxatga olishi mumkin. Lekin bu baribir saylovni demokratik o’tishini ko`rsatmaydi”, - deydi Oripov. O`zbekiston huquq himoyachilari alyansi nomidan prezidentilikka da’vogarlar - Jahongir Shosalimov, Abdulla Tojiboy o’g’li va Adham Shoyimardonovlar Markaziy saylov komissiyasida uchrashuv o’tkazgan. Abdulla Tojiboy o’g’lining aytishicha uchrashuvda batafslil ma`lumotlar olishga imkon bo`lgan. Nomzodlarga ro’yxatga olingan kundan boshlab yordam berilar ekan deydi u. “Ungacha o`z kuchimizga ko`ra harakat qilishimiz kerak. Tashabbus guruhi xavfsizligini ta`minlash ham [saylov komissiyasi] vakolatiga kirmas ekan”, - deydi Abdulla Tojiboy o’g’li. Shu yilning 23 dekabrida o`tishi kutilayotgan prezidenlik saylovida nomzodlar hozirga qadar 10 kishiga yaqinlashgan. Kuzatuvchilar Markaziy saylov kommissiyasidan ro`yxatdan o`tishi mumkin bo`lgan real nomzodlar sifatida rasmiy partiya vakillari va hukumat doirasidan ko`tarilayotgan kishilarni qayd etishadi. O`zbekiston Liberal-demokratalr partiyasi tomonidan amaldagi prezident Islom Karimov uchinchi muddatga ko`rsatigan. Mahalliy faollar bundan norozi. Jumladan, tanqidchi shoir Yusuf Juma Karimovning saylovda qatnashishga haqqi yo’qligini aytib, O`zbekiston kontitusiyaviy sudiga ariza bergan. O`zbekiston huquq himoyachilari alyansi esa bu borada Adliya vazirligiga shikoyat qilgan. O`zbekiston Demokratik kongressi tomonidan yaqinda tarqatilgan bayonotga ko’ra esa muxolifat prezident saylovida ishtirok uchun birlashgan holda bir nomzod ko`rsatishi yoki saylovni boykot qilishi kerak.